
Vízi növények biogáz alapanyagként történő hasznosításának vizsgálata

Az édesvízi növények meglehetősen nagy faj- és egyedszámban állnak rendelkezésre a természetben. Egyes fajok hajlamosak a túlszaporodásra, teljesen felborítva ezzel a vízi élővilág egyensúlyát. A gyorsan szaporodó és kis igényű növények termesztése olcsó és könnyen kivitelezhető megoldás lehet a biogáz alapanyagok körének növeléséhez.
A biogáz a legtöbb szerves anyagból előállítható. Ez a mikróbák által anaerob körülmények között képződő gázelegy 45-70% metánt, 30-55% szén-dioxidot, továbbá egyéb maradványgázokat tartalmaz. Ez az elegy számos területen hasznosítható, az elterjedt felhasználása (villamos energia- és hőtermelés) mellett tisztítva akár a földgázhálózatba is injektálható, vagy tüzelőanyag cellákban is alkalmazható.
Kísérleteim során a vízi növényeket olyan alapanyaggal társítottam, amelyet elterjedten alkalmaznak biogáz előállításra. A választott alapanyag a sertés hígtrágya volt, ugyanis a sertés az egyik legnagyobb mennyiségben tartott haszonállat. Az Eurostat adatai szerint az Európai Unió sertésállománya 2021-ben megközelítette a 142 millió példányt, így jelentős potenciál rejlik a trágya hasznosításában.
A vízi növényekből és a sertés hígtrágyából különböző keverékeket állítottam elő, majd egy saját építésű, laboratóriumi fermentor rendszerben vizsgáltam a képződő gáz paramétereit. Az eredményeim alapján meghatározható lesz, mely anyag/anyagok befolyásolják pozitív irányba a képződő gáz mennyiségét és minőségét, illetve ezek hogyan hatnak a gáztermelés sebességére.



